Diari Oficial de la Generalitat Valenciana


Sumari del DOGV 9968, del 29-10-2024 (2024/11296)

RESOLUCIÓ de 22 d’octubre de 2024, de la Direcció General de Cultura, per la qual es convoca la concessió d’ajudes destinades a finançar obres de remodelació i construcció de locals de les societats musicals de la Comunitat Valenciana en 2024.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9968

Data del DOGV
:   29-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11160

CVE
:   ZPFH-F-0120-11219

Data del document
:   22-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública
    * equipament sociocultural
    * cultura

Les societats musicals de la Comunitat Valenciana constituïxen una part substancial del seu teixit associatiu cultural. Més de 500 d’estes entitats, presents en la majoria dels pobles i ciutats del nostre territori, treballen cada dia per a acostar la cultura musical a la ciutadania. Esta labor se centra especialment a difondre l’art de la música i a formar els seus intèrprets, per a afavorir el fort arrelament i desenrotllament d’esta manifestació cultural en la nostra Comunitat. La tradició musical popular valenciana materialitzada per les societats musicals de la Comunitat Valenciana va ser declarada bé immaterial de rellevància local per l’Orde 1/2011, de 12 de juliol, de la Conselleria de Turisme, Cultura i Esport (DOGV 6571, 22.07.2011; <https://dogv.gva.es/datos/2011/07/22/pdf/2011_8244.pdf>), i bé d’interés cultural immaterial pel Decret 68/2018, de 25 de maig, del Consell (DOGV 8308, 01.06.2018; <https://dogv.gva.es/datos/2018/06/01/pdf/2018_5421.pdf>). Les societats musicals de la Comunitat Valenciana van ser, així mateix, declarades com a manifestació representativa del patrimoni cultural immaterial pel Reial decret 229/2021, de 30 de març (*Boletín Oficial del Estado*   108, 06.05.2021; <https://www.boe.es/boe/dias/2021/05/06/pdfs/UAM-E-1692-7826.pdf>).

Els locals socials constituïxen una part fonamental de la dimensió tangible sustentadora de l’element emblemàtic del patrimoni cultural immaterial valencià que encarnen les societats musicals de la nostra Comunitat. L’annex descriptiu que es presenta amb el decret mencionat de declaració de bé d’interés cultural immaterial indica expressament que cada societat musical compta amb la seua pròpia seu social, i que en esta es desenrotllen activitats d’orde social, educatiu, cultural i artisticomusical. En relació amb esta última funció, l’annex subratlla que els músics, protagonistes de la manifestació del patrimoni cultural immaterial, s’inicien en el món de la música en les seus de les societats musicals, i en estes adquirixen una formació molt completa, que els obri la porta a la seua formació professional en els conservatoris de música. El suport a les accions de remodelació i construcció de locals de les societats musicals contribuïx inqüestionablement, doncs, a salvaguardar el bé del patrimoni cultural immaterial protegit per les màximes categories declaratives de l’ordenament jurídic del sector del patrimoni històric o cultural a Espanya i a la Comunitat Valenciana.

La Generalitat col·labora amb les societats musicals en els seus esforços per a construir, reformar i millorar els seus locals, sens dubte, una de les xarxes de centres culturals de titularitat associativa millor i més extensa dins del món de la cultura. Promoure el manteniment en condicions adequades d’ús, la remodelació i la millora o la construcció de locals de les nostres societats musicals és un objectiu de la política cultural de la Generalitat que té reflex en els pressupostos dels últims exercicis i també en el pressupost per a l’exercici 2024, en què figura la línia genèrica de subvenció S0412, la dotació del qual ha de concedir-se seguint un procediment de concurrència competitiva oberta a totes les entitats musicals que desitgen executar un projecte en concordança amb l’objecte d’esta convocatòria.

Mitjançant l’Orde 57/2016, de 21 de setembre, de la Conselleria d’Educació, Investigació, Cultura i Esport (DOGV  7881, 26.09.2016; <http://www.docv.gva.es/datos/2016/09/26/pdf/2016_7352.pdf>), es van aprovar les bases reguladores de la concessió de subvencions destinades a finançar obres de remodelació i construcció de locals socials de les societats musicals de la Comunitat Valenciana. Estes bases reguladores van ser modificades parcialment per l’Orde 41/2017, de 24 d’octubre, d’esta conselleria (DOGV 8166, 09.11.2017; <http://www.dogv.gva.es/datos/2017/11/09/pdf/2017_9558.pdf>) amb la finalitat de permetre l’accés a les ajudes per part de les societats musicals que promouen obres de nova construcció en fase inicial. La pròrroga per a 2024 de les bases reguladores mencionades ha sigut registrada amb data 24 de juliol de 2024 per la Comissió Europea amb el número SA115262.

D’altra banda, estes ajudes estan previstes en el Pla estratègic de subvencions de la Vicepresidència Primera i Conselleria de Cultura i Esport per al període 2024/2026, aprovat per la Resolució de 12 de febrer de 2024.

Per tot això, en virtut de les facultats que em conferixen l’article 28 de la Llei 5/1983, de 30 de desembre, del Consell, l’article 160.4.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, així com l’article 4.4 de la Resolució de 13 d’abril de 2022, del conseller d’Educació, Cultura i Esport sobre delegació de competències,

RESOLC

*Primer. Objecte*

Es convoca la concessió de subvencions destinades a finançar la remodelació i la construcció de locals socials de les societats musicals de la Comunitat Valenciana en 2024 i s’aproven els documents model següents:

A. Annex I. Modalitat d’ajuda sol·licitada.

B. Annex II. Justificació de la subvenció concedida.

*Segon. Règim jurídic i bases reguladores d’esta convocatòria*

1. La concessió d’estes subvencions s’efectuarà en règim de concurrència competitiva, de conformitat amb els articles 22 de la Llei 38/2003, de 17 de novembre, general de subvencions, i 163 de la Llei 1/2015, de 6 de febrer, d’hisenda pública, del sector públic instrumental i de subvencions.

2. A esta convocatòria li seran aplicables la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; la Llei 38/2003, de 17 de novembre, general de subvencions, en els preceptes que constituïsquen una legislació bàsica; el Reial decret 887/2006, de 21 de juliol, pel qual s’aprova el Reglament de la llei 38/2003, de 17 de novembre, general de subvencions; la Llei 39/2015, d’1 d’octubre, del procediment administratiu comú de les administracions públiques; la Llei 40/2015, d’1 d’octubre, de règim jurídic del sector públic; la Llei 19/2013, de 9 de desembre, de transparència, accés a la informació pública i bon govern; la Llei 2/2015, de 2 d’abril, de la Generalitat, de transparència, bon govern i participació ciutadana de la Comunitat Valenciana; així com les bases reguladores aprovades per l’Orde 57/ 2016, de 21 de setembre, de la Conselleria d’Educació, Investigació, Cultura i Esport, modificades parcialment per l’Orde 41/2017, de 24 d’octubre, d’este departament.

3. Les subvencions regulades en esta resolució, de conformitat amb l’article 3.2 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, estan exemptes de notificació en la Comissió Europea perquè les subvencions que s’atorgaran són considerades com a ajudes a la cultura i a la conservació del patrimoni, seran compatibles amb el mercat interior d’acord amb l’article 107, apartat 3, del Tractat de funcionament de la Unió Europea (TFUE), i estan d’acord amb les finalitats i les activitats que establix l’article 53 del Reglament (UE) número 651/2014, de la Comissió, de 17 de juny de 2014, pel qual es declaren ajudes compatibles determinades amb el mercat interior en aplicació dels articles 107 i 108 del TFUE publicat el 30 de març de 2010, i no es troba exclosa segons les excepcions establides en l’article 1 del Reglament (UE) núm. 651/2014 i les seues modificacions aprovades en 2017, 2020, 2021 i 2023.

En cap cas es podran concedir estes ajudes a empreses subjectes a una orde de recuperació pendent, després d’una decisió prèvia de la comissió que haja declarat una ajuda concedida, pel mateix estat membre, il·legal i incompatible amb el mercat interior i a empreses en crisi.

*Tercer. Dotació pressupostària i assignació per modalitats d’inversió*

1. L’import màxim per a concedir és d’1.280.000,00 €, que es finançarà amb càrrec als crèdits del capítol VII del programa 453A00, Promoció i activitat cultural i escènica, línia S0412, aplicació pressupostària V9781.91.04.214H34 de l’estat de gastos del pressupost de la Generalitat per a l’exercici 2024.

2. L’import total convocat s’assigna a les modalitats d’inversió previstes en la base 2 de les bases reguladores d’acord amb la distribució següent:

– Modalitat remodelació: 880.000,00 €

– Modalitat construcció: 400.000,00 €

3. En el cas que, quan s’elabore la proposta de concessió, es constate que en una de les modalitats d’inversió no es pot concedir tot l’import indicat en l’apartat anterior, podrà assignar-se el disponible a l’altra modalitat, sense més tràmits.

*Quart. Objecte i condicions de la concessió d’estes subvencions*

1. Les subvencions que es convoquen tenen com a finalitat finançar l’execució d’obres de remodelació i construcció de locals socials de les societats musicals de la Comunitat Valenciana en 2024. S’establixen dos modalitats d’inversions subvencionables:

– Modalitat remodelació: comprén obres de remodelació i rehabilitació, reforma, millora, adequació i modernització de locals socials en espais existents i les seues instal·lacions.

– Modalitat construcció: inclou obres de nova construcció, ampliació i habilitació de nous espais de locals socials.

2. A l’efecte d’esta convocatòria, s’entenen com a societats musicals les entitats privades sense ànim de lucre que, estant constituïdes legalment, tinguen entre els seus fins socials la difusió, la promoció o la divulgació i l’ensenyança de la música i realitzen, almenys, les activitats artístiques i formatives següents amb caràcter permanent:

a) Sosteniment d’una agrupació instrumental no professional, tant una banda com una orquestra.

b) Sosteniment d’una escola de música o escola d’educands de manera directa o a través d’agrupacions supramunicipals o, en defecte d’això, col·laboració activa en la integració de jóvens músics en el seu conjunt instrumental com a activitat tendent a la seua formació musical.

3. En esta convocatòria només s’admetran sol·licituds que incloguen projectes d’inversió el pressupost d’execució material dels quals no supere els 85.000,00 €, IVA i altres conceptes exclosos, d’acord amb el que preveu la base 2 de les bases reguladores aprovades per la mencionada Orde 41/2017, de 24 d’octubre. La quantia de cada subvenció no pot superar, en tot cas, el 80 % del pressupost de la inversió definit en la base 2, apartat 3.

4. Poden ser objecte de subvenció les inversions que s’executen entre l’1 de gener de 2024 i el 31 de desembre de 2024.

5. Els requisits restants per a poder sol·licitar estes subvencions són els que es determinen en les bases reguladores d’esta convocatòria i especialment en la base 2 d’estes aprovades per la mencionada Orde 41/2017, de 24 d’octubre.

*Quint. Forma i termini de presentació de les sol·licituds*

1. El termini de presentació de les sol·licituds serà de deu dies hàbils a comptar de l’endemà de publicació d’esta resolució de convocatòria en el *Diari Oficial de la Generalitat Valenciana*.

2. Les sol·licituds i la documentació acreditativa es presentaran exclusivament de manera telemàtica, de la seu electrònica de la Generalitat [https://sede.gva.es](https://sede.gva.es/va/), mitjançant les URL que s’indiquen més avant.

3. La sol·licitud i l’annex I que l’han d’acompanyar les haurà de firmar la persona autoritzada legalment, utilitzant exclusivament els mitjans electrònics facilitats pels servidors d’informació de la Generalitat, de conformitat amb el que establix el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana. Han de disposar d’algun dels sistemes de firma electrònica admesos en la seu electrònica de la Generalitat. En el supòsit de presentació d’un certificat digital de persona física que actue en representació d’una persona jurídica, haurà d’inscriure’s prèviament en el Registre de representacions de caràcter voluntari davant de la Generalitat per a realitzar tràmits per via telemàtica. La sol·licitud incorporarà una declaració responsable en la qual, qui realitze la sol·licitud, manifestarà, baix la seua responsabilitat, que totes les dades que figuren en la sol·licitud i en els seus annexos adjunts són verídics i que es troba en possessió de la documentació que ho acredita, i queda a la disposició de la Direcció General de Cultura per a la comprovació, el control i la inspecció posterior que s’estimen oportuns. La presentació de la sol·licitud implica l’acceptació plena pel sol·licitant d’esta resolució i de les bases reguladores per les quals es regix esta convocatòria. Estarà disponible l’adreça de correu d’assistència tècnica [generalidad\_en\_hbe@obg.zo](mailto:aiewmhnbafz_nk_xxg@lbm.ed)  amb la finalitat de resoldre qualsevol problema tècnic relacionat amb la presentació electrònica de la sol·licitud.

4. Les notificacions i les comunicacions es practicaran únicament a través de mitjans electrònics de conformitat amb el que establixen els articles 14.2, 41 i 43 de la Llei 39/2015, d’1 d’octubre, del procediment administratiu comú de les administracions públiques.

5. Mitjançant la sol·licitud i l’annex I hauran d’acreditar-se els aspectes següents:

a) La constitució de la societat musical com a associació i la seua inscripció en el registre públic corresponent.

b) En el cas que la societat musical no forme part de la Federació de Societats Musicals de la Comunitat Valenciana, s’haurà d’aportar la documentació indicada en el resolc sext, d’esta resolució.

c) Les dades relatives a la societat musical següents: denominació, domicili, àmbit territorial d’actuació, fins i activitats i el seu representant legal.

d) L’adreça electrònica que s’assenyala a l’efecte de notificacions en este procediment.

e) L’acord adoptat per la junta directiva de l’entitat que autoritze la presentació de la sol·licitud de la subvenció i faculte el seu representant legal per a subscriure la sol·licitud de subvenció i fer tots els tràmits relacionats amb esta.

f) Declaració responsable que la societat musical no es troba compresa en cap de les causes que impedixen obtindre la condició de beneficiari de subvencions públiques assenyalades en l’article 13 de la Llei general de subvencions.

g) L’autorització, si és el cas, perquè la Conselleria obtinga telemàticament els certificats que acrediten que l’entitat sol·licitant es troba al corrent de les seues obligacions tributàries davant de l’Agència Estatal de l’Administració Tributària i l’Agència Tributària Valenciana i enfront de la Tresoreria de la Seguretat Social, així com perquè la Conselleria obtinga les dades d’identitat del sol·licitant o, si és el cas, del seu representant legal. En cas de no omplir-se cap de les opcions oferides en este apartat de la sol·licitud, s’entendrà que s’autoritza la Conselleria a obtindre per mitjans telemàtics els certificats mencionats. Les societats musicals que manifesten la seua oposició hauran de presentar els certificats corresponents emesos per les entitats competents.

h) La identificació i la propietat de l’immoble en què es duran a terme les obres o, si és el cas, la cessió d’este i els altres requisits que s’exigixen als locals socials a on es duran a terme les obres.

i) La denominació i l’objecte de les obres, modalitat a la qual s’adscriuen a l’efecte d’esta convocatòria, el seu pressupost i, si és el cas, la identificació del tècnic o tècnica redactora del projecte, memòria o pressupost.

j) Les característiques de l’obra que cal realitzar que permeten aplicar els criteris de valoració de sol·licituds que s’establixen en les bases reguladores i els documents que s’aporten a este efecte.

k) L’existència d’un pla o un programa d’execució de la inversió amb un calendari adequat al projecte i a les dates i els terminis que arrepleguen les disposicions que regixen estes ajudes que garantisquen la possibilitat de finalitzar-la dins d’estos i d’acord amb les altres condicions que arrepleguen les bases reguladores.

l) L’existència d’un pla de la societat per a finançar la inversió en cas que es concedisca la subvenció.

m) Declaració responsable que almenys el 80 % de la capacitat temporal o espacial anual de l’immoble en què es duran a terme les obres es destina a fins culturals.

6. Les sol·licituds hauran de ser subscrites per qui tinga la representació legal de l’entitat, conforme a la normativa aplicable.

7. Cada entitat només podrà formular una sol·licitud de subvenció en esta convocatòria.

8. La presentació de sol·licituds i documentació restant, així com el seu registre i qualsevol altre tràmit, haurà de realitzar-se en tot cas per mitjans electrònics, a través de les adreces URL que s’indiquen a continuació. Les comunicacions als interessats i les notificacions es practicaran per esta via, excepte en els casos en què es preveja expressament un altre mitjà.

Es pot accedir directament al tràmit de sol·licitud d’estes ajudes i als seus formularis associats mitjançant les URL següents:

Modalitat remodelació: <https://www.gva.es/va/inicio/procedimientos?id_proc=15120>

Modalitat construcció: <https://www.gva.es/va/inicio/procedimientos?id_proc=21753>

*Sext. Documentació que s’ha de presentar amb l’annex I*

Junt amb l’annex I, les societats musicals interessades hauran d’aportar obligatòriament:

1.  Pressupost, memòria valorada o projecte de les obres que cal executar segons la modalitat sol·licitada:

Modalitat remodelació

A. Un pressupost detallat amb partides i estat de mesuraments de les obres firmat per un tècnic o una tècnica competent o elaborat per una empresa constructora quan l’import d’este, IVA i altres conceptes exclosos, siga inferior a 12.000,00 €.

B. Una memòria valorada subscrita per un tècnic o una tècnica competent, quan el pressupost de l’obra estiga comprés entre 12.000,00 i 85.000,00 €, IVA i altres conceptes exclosos. La memòria contindrà almenys una justificació de la necessitat de l’obra i de la solució tècnica, la seua descripció i el programa de necessitats, el pressupost detallat amb partides i estat de mesuraments i diversos plans de planta i de secció que reflectisquen adequadament l’estat actual i el reformat.

Opcionalment, les entitats sol·licitants podran aportar en estos casos un projecte d’execució, d’acord amb la normativa que siga aplicable, si ho consideren més adequat per a desenrotllar les obres.

C. Un projecte d’execució de l’obra, si els treballs que cal realitzar afecten l’estabilitat, la seguretat o l’estanquitat de l’immoble, elaborat d’acord amb la normativa que siga aplicable i per a qualsevol pressupost, dins del límit assenyalat per a esta convocatòria.

Els documents tècnics mencionats en els apartats anteriors hauran d’especificar el termini i el calendari d’execució previst i les dificultats o els problemes que puguen demorar l’inici de l’obra o la seua execució i les mesures, estudis tècnics previs i propostes per a solucionar-los, quan siga procedent.

Modalitat construcció

A. Projecte d’execució complet de l’obra. Si només es preveu executar una part o una fase completa d’esta, s’haurà de presentar amb el projecte una memòria comprensiva de les unitats d’obra per a l’execució de la qual se sol·licita la subvenció. També serà admissible un projecte bàsic de tota la construcció, desenrotllat com a projecte d’execució en la fase o en la part per al finançament de la qual se sol·licita l’ajuda.

Els documents tècnics mencionats en l’apartat anterior hauran d’especificar el termini i el calendari d’execució previst i les dificultats o els problemes que puguen demorar l’inici de l’obra o la seua execució i les mesures, estudis tècnics previs i propostes per a solucionar-los, quan siga procedent.

2.  Un reportatge amb almenys 10 fotografies en suport digital, representatives de l’estat actual de l’àrea o l’espai a on es duran a terme les obres.

3.  Les societats musicals que sol·liciten estes ajudes sense tindre la propietat de l’immoble en què es duran a terme les obres hauran d’adjuntar també la documentació que acredite la cessió d’este en les condicions previstes en la base 2 de les bases reguladores. Haurà d’aportar-se una còpia autèntica de l’acte, l’acord o el conveni pel qual es va aprovar la cessió i es va autoritzar la realització d’obres o la certificació emesa pel respectiu ajuntament en el qual conste el contingut íntegre d’este. No s’admetran a este efecte escrits, comunicacions, informes i altres documents que no reflectisquen el contingut exacte i complet de l’acte administratiu pel qual l’ajuntament va aprovar o va acordar la cessió de l’immoble.

4.  En el cas que la societat musical no forme part de la Federació de Societats Musicals de la Comunitat Valenciana s’haurà d’aportar un document oficial que acredite la constitució de la societat musical com a associació i la seua inscripció en el registre públic corresponent, junt amb una còpia dels estatuts vigents de l’associació, registrats o inscrits en el registre públic pertinent.

5.  Els sol·licitants podran presentar també els documents que justifiquen alguna de les circumstàncies previstes en la base 6 de les bases reguladores, relativa a la valoració de les sol·licituds.

6. En cas que el sol·licitant siga un perceptor nou, desitge rebre l’import de la subvenció en un compte no donat d’alta en el sistema de comptabilitat de la Generalitat Valenciana o que hi haja una variació en les dades identificatives, haurà de donar d’alta les dades bancàries a través del procediment

<https://sede.gva.es/va/inicio/procedimientos?id_proc=22819>.

Si la sol·licitud no complix els requisits exigits, es requerirà l’interessat perquè en el termini de deu dies esmene la falta o presente els documents preceptius, i s’indicarà que, si no ho fa, se’l tindrà per desistit de la seua petició, amb la resolució prèvia que haurà de ser dictada en els termes previstos en la legislació sobre procediment administratiu comú de les administracions públiques que siga aplicable. L’aportació de la documentació requerida o esmenada o la que es remeta voluntàriament per a millorar la inicial haurà de presentar-se per mitjans electrònics.

*Sèptim. Criteris de valoració de les sol·licituds*

Els criteris de valoració que es tindran en compte per a concedir estes subvencions són els indicats en la base 6 de les bases reguladores que regixen esta convocatòria.

*Octau. Termini de resolució i notificació*

Esta convocatòria haurà de resoldre’s i notificar-se als interessats en el termini màxim de sis mesos comptats des de l’endemà de la publicació d’esta resolució en el *Diari Oficial de la Generalitat Valenciana*. Transcorregut este termini sense una resolució expressa, les sol·licituds s’entendran desestimades.

La notificació de la resolució de concessió es durà a terme mitjançant la seua publicació en el *Diari Oficial de la Generalitat Valenciana*.

*Nové. Forma i terminis per a justificar l’execució de les obres subvencionades i per a presentar sol·licituds determinades incloses en este procediment*

1. La justificació de la subvenció concedida es realitzarà, de conformitat amb l’article 30 de la Llei 38/2003, de 17 de novembre, general de subvencions, i la base 9 de les bases reguladores que regixen esta convocatòria, mitjançant l’aportació de l’annex II, degudament omplit i firmat electrònicament per la persona apoderada o amb representació legal per a justificar les ajudes concedides per part de les entitats que resulten beneficiàries, i aportar la documentació que ha d’acompanyar-lo.

2. Seran activitats subvencionables les que s’executen entre l’1 de gener i el 31 de desembre de 2024 i, en relació amb la justificació dels gastos, les entitats beneficiàries estaran obligades a justificar la realització de totes les activitats que han sigut objecte de subvenció, així com a acreditar tots els gastos produïts.

3. La justificació de la subvenció concedida haurà de contindre la documentació següent:

a) Memòria tècnica i descriptiva de l’execució de les activitats subvencionades, segons el model normalitzat (annex II). Esta memòria haurà de permetre conéixer les activitats realitzades i la data de la seua execució, el grau de compliment dels objectius proposats, l’enllaç a la pàgina web en què es troba publicada o difosa l’activitat realitzada i qualssevol altres dades que es consideren rellevants.

b) Memòria econòmica justificativa del cost de les activitats executades, que haurà de contindre:

– Relació detallada dels gastos ocasionats per les activitats objecte de subvenció amb identificació del creditor, concepte de gasto i la seua correspondència amb l’activitat subvencionada, l’import i la data d’emissió i la relació detallada dels documents de pagament dels gastos realitzats; acompanyada, si és el cas, de la corresponent relació detallada de certificacions d’obra; així mateix, s’haurà de declarar qualsevol altre ingrés o subvenció que haja contribuït a finançar l’actuació; tot segons el model normalitzat (annex II).

– Factures o documents de valor probatori equivalent, acreditatius dels gastos incorporats en la relació anterior que hauran de reunir els requisits del Reial decret 1619/2012, de 30 de novembre, pel qual s’aprova el reglament pel qual es regulen les obligacions de facturació. En tot cas, haurà de figurar: número i, si és el cas, sèrie; data d’expedició; data d’operació, si és distinta de la d’expedició; NIF i nom i cognoms, raó o denominació social de l’expedidor i del destinatari de les operacions; identificació dels béns entregats o servicis prestats, tipus impositiu, contraprestació total. En cas que alguna de les factures incloses en la justificació siga d’import igual o superior a 15.000,00 euros (IVA exclòs), el beneficiari haurà d’acreditar que, amb caràcter previ a la contracció del compromís per a prestar el servici o el subministrament, ha sol·licitat com a mínim tres ofertes de proveïdors, excepte que per les seues característiques especials no hi haja en el mercat un nombre suficient d’entitats que el realitzen, el presten o el subministren. L’elecció entre les ofertes presentades, que s’hauran d’aportar en la justificació, s’haurà de fer d’acord amb els criteris d’eficiència i economia, i haurà de justificar-se expressament en una memòria l’elecció quan no recaiga en la proposta econòmica més avantatjosa.

– Certificacions d’obra executada expedides pel tècnic director o la tècnica directora d’estes, firmades en prova de conformitat pel president o la presidenta de la societat musical, d’haver sigut necessària l’aportació de memòria valorada o el projecte d’execució d’obres per a la sol·licitud de la subvenció, segons indica el resolc sext, paràgraf 1, d’esta resolució.

– Documents acreditatius del pagament de les factures: original o còpia autenticada degudament, del justificant bancari acreditatiu de la identitat de qui efectua el pagament, del període a què fa referència el càrrec, identificació de la persona o l’entitat beneficiària d’este, número de la factura i concepte de gasto i deute en compte dels imports o, en defecte d’això, mitjançant l’aportació d’una declaració responsable de la persona representant legal de l’entitat acreditativa que les imatges de les factures i dels justificants del càrrec en compte són una còpia fidel dels justificants de gasto i de la documentació acreditativa del pagament. En tot cas, d’acord amb l’article 7 de la Llei 7/2012, de 29 d’octubre, de modificació de la normativa tributària i pressupostària i d’adequació de la normativa financera per a intensificar les actuacions en la prevenció i la lluita contra el frau, no podran pagar-se en efectiu les operacions amb un import igual o superior a 1.000 euros, o el seu contravalor en moneda estrangera; per la qual cosa, en estos casos, la justificació del pagament haurà d’efectuar-se mitjançant el dèbit bancari. A l’efecte del càlcul de la quantia anterior, se sumaran els imports de totes les operacions o els pagaments en què s’haja pogut fraccionar l’entrega de béns o la prestació de servicis.

– Exemplars de la publicitat relativa a l’obra duta a terme, en forma de díptics, tríptics, cartells, revistes, llibres, còpies audiovisuals o qualsevol altre format.

– Un reportatge amb almenys 10 fotografies en suport digital que reflectisquen l’abast de l’obra realitzada.

– En el cas d’obres el pressupost d’execució material de les quals siga igual o superior a 50.000 €, exclòs l’IVA, s’aportarà una còpia de les ofertes presentades per almenys tres empreses i, en el cas que no s’haja optat per la proposició econòmica més avantatjosa, s’aportarà també un informe tècnic que justifique les raons d’esta decisió.

4. Sense perjuí de la documentació assenyalada en l’apartat anterior, l’òrgan concedent podrà requerir al beneficiari que presente els justificants que estime oportuns i que permeten obtindre una evidència raonable sobre l’aplicació adequada de la subvenció.

5. El beneficiari haurà de complir les obligacions de publicitat previstes en l’apartat 4 de l’article 18 de la Llei 38/2003, de 17 de novembre, general de subvencions, i en la Llei 1/2022, de 13 d’abril, de la Generalitat, de transparència i bon govern de la Comunitat Valenciana. En tot cas, haurà de donar a conéixer de manera inequívoca que es tracta d’una acció subvencionada per la Generalitat a través de la conselleria competent en matèria de cultura. A este efecte, després de notificar la resolució de concessió, hauran d’incorporar, si escau, a tot el material de difusió que es derive de les activitats objecte de la respectiva convocatòria el logotip de la conselleria competent en matèria de cultura, que estarà a la disposició de les entitats beneficiàries en la pàgina web d’esta conselleria. Esta difusió es realitzarà preferentment per mitjà de les pàgines web corresponents.

6. Segons el que disposa l’article 199.4 de la Llei 8/2010, de 23 de juny, de règim local de la Comunitat Valenciana, en el cas que l’entitat beneficiària siga una entitat local, haurà d’acreditar, com a requisit per a pagar la subvenció, que es troba al corrent en el compliment de l’obligació de rendició dels seus comptes anuals davant de la Sindicatura de Comptes, de conformitat amb la normativa aplicable.

7. Per a presentar la documentació justificativa del gasto s’establixen dos terminis de justificació:

a) Primer: fins al 2 de desembre de 2024

b) Segon: fins al 31 de gener de 2025

En cas que no es presente la justificació en els terminis indicats en la convocatòria, l’entitat beneficiària perdrà el dret a la subvenció.

*Dècim. Pla de control*

El mètode de comprovació de la realització de les obres objecte de subvenció s’efectuarà d’acord amb el pla de control establit per la base 10 de l’Orde 41/2017, de 24 d’octubre, de la Conselleria d’Educació, Investigació, Cultura i Esport, per la qual es modifiquen les bases reguladores de la concessió de subvencions destinades a finançar la remodelació i la construcció de locals socials de les societats musicals de la Comunitat Valenciana, aprovades per l’Orde 57/2016, de 21 de setembre, de la Conselleria d’Educació, Investigació, Cultura i Esport.

*Onzé. Especificació dels òrgans competents per a la tramitació i la resolució*

D’acord amb el que preveu la base 4, apartat 6, de les bases reguladores, els òrgans competents per a tramitar i resoldre este procediment són els següents:

a) Instrucció del procediment: Direcció General de Cultura, de la qual depén la Subdirecció General de Cultura.

b) Resolució del procediment: director general de Cultura.

*Dotzé. Delegació de competències*

D’acord ambl que establix l’article 9 de la Llei 40/2015, d’1 d’octubre, de règim jurídic del sector públic, i d’acord amb la resolució de 13 d’abril de 2022, del conseller d’Educació, Cultura i Esport, sobre delegació de competències, es delega en el director general de Cultura totes les competències que corresponen a la persona titular de la Conselleria d’Educació, Cultura, Universitats i Ocupació referides a esta convocatòria.

*Tretzé. Eficàcia*

Esta resolució tindrà efectes des del dia de la publicació en el *Diari Oficial de la Generalitat Valenciana*.

D’acord amb el que disposen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i 10, 14 i 46 de la Llei 29/1998, reguladora de la jurisdicció contenciosa administrativa, esta resolució, que posa fi a la via administrativa, podrà ser recorreguda potestativament en reposició o bé caldrà plantejar directament un recurs contenciós administratiu en els terminis i davant dels òrgans que s’indica a continuació:

a) El recurs de reposició haurà d’interposar-se davant del vicepresident primer i conseller de Cultura i Esport en el termini d’un mes a comptar de l’endemà de la publicació.

b) El recurs contenciós administratiu haurà de presentar-se davant dels jutjats contenciosos administratius de la Comunitat Valenciana en el termini de dos mesos a comptar de l’endemà de la publicació.

  

València, 22 d'octubre de 2024

(p. d. Resolució 13.04.2022; DOGV 9328, 29.04.2022)

Miquel Nadal Tárrega

Director general de Cultura